Skálavík

Skálavík (dansk: Skålevig) er en bygd på Færøerne. Den ligger mod øst i en lille vig på Sandoy, og er administrationscentrum og eneste bebyggelse i Skálavíkar kommuna. 1. januar 2015 havde Skálavík 140 indbyggere, 165 i 2010, 225 i 1985 og 246 i 1960. Dette gør den til den største bygd på Sandoys østkyst, samt den tredje største bygd på hele øen efter Sandur og Skopun.

Samfund 
Kommunen omfatter blandt andet Sandoys højeste fjeld, Tindur (479 moh.), mens landskabet forøvrigt er mest lavtliggende og småkuperet. Der drives en del fiskerivirksomhed med base i bygdens lille havneanlæg fra 1970'erne. Hvert år i begyndelsen af juli arrangeres Sandoyarstevna i Skálavík, en slags miniudgave af Ólavsøka. I Skálavík findes blant andet et pensionat og en kro. Der er en vandresti til Húsavík i syd.

Historie 
Bygden nævntes første gang i Hundebrevet fra slutningen af 1300-tallet, men er sandsynligvis en del ældre. Den er sikkert grundlagt i vikingetiden tæt ved havet, og senere flyttet længere ind i dalen tidlig i 1600-tallet. Dalsgarður i Skálavík var en af de største kongsgårde på Færøerne, og blandt andet bosted for lagmand Jákup Jógvansson. Den nuværende stenkirke i bygden, Skálavíkar kirkja, er fra 1891. Stedet havde også sit eget postkontor fra 1. oktober 1918 til 12. januar 2007.

I august 2006 blev det meddelt, at Skálavík i fremtiden måske skulle have et sports- og rekreationscenter for hele Sandoy. I slutningen af januar 2008 var Skálavík et af de steder, som blev hårdest ramt af et stormvejr. Mange fiskebåde sank eller blev knust til pindebrænde i havnen i Skálavík. Skaderne var så omfattende at Skálavíkar kommune ikke kunne dække udgifterne, og dermed måtte modtage finansiel nødhjælp fra Island efter en pengeindsamling. Kommunen fik også tilsammen 145 000 kr i støtte fra Sands kommuna, Leirvíkar kommuna og Húsa kommuna. De første både blev først hævet fra havnebassinnet den 7. februar. Reparationen af selve havneanlægget blev påbegyndt i slutningen af juni samme år.

Depilin í Skálavík - Hotel Skálavík 

Nogen tid inden sin død i 2010 besluttede skibsreder Eiler Jacobsen, at han ville forære sin hjembygd Skálavík et fritids- og konferencecenter. Han og hans kone Beinta Háberg Jacobsen grundlage en fond,Immanuel Grunnurin, som skulle stå for byggeriet. Eiler Jacobsen nåede at se starten af byggeriet, men han nåede ikke at se den færdige bygning, da den blev taget i brug i maj 2011.

Depilin i Skálavík er den første af den slags bygninger på Sandø, som kombinerer overnatningsmuligheder, restaurant og konference fasciliteter. Den eneste restaurant på øen findes der. I starten var der 12 værelser, flere konferencerum, legeplads, spabad osv. Flere af værelserne er indrettet som familieværelser. Et år efter at Depilin åbnede, besluttede Immanuel Fonden, at de ville udbygge med yderligere 16 værelser, da efterspørgelen havde været større end forventet, og fordi de gerne vil kunne tilbyde overnatningsmuligheder for virksomheder og lidt større grupper, end de havde mulighed for med de oprindelige 12 værelser. De begyndte at bygge ud i efteråret 2012. Efter at den nye tilbygning var færdig kan nu op til 130 personer overnatte på Depilin.

Den 23. marts 2015 overtog rederiet Smyril Line driften af hotellet, og samtidig blev navnet ændret til Hotel Skálavík. Hotellet havde da 25 værelser.

Kendte personer fra Skálavík 

 Heðin Brú (1901 – 1987), forfatter
 Jóannes Dalsgaard (1940 –), historiker og politiker (JF)
 Asbjørn Joensen (1927 – 1993), rektor og politiker (SF)
 Eyðun M. Viderø (1942 –), bankchef og politiker (FF)
 Kristian Osvald Viderø (1906 – 1991), præst, forfatter og bibeloversætter
 Eiler Jacobsen (1930 – 2010, skibsreder, som forærede sin hjembygd Depilin i Skálavík
 Brandur Hendriksson (1995-), professionel fodboldspiller (FC København)

Referencer

Se også 
 Skálavíkar kirke

Eksterne lenker 

 Skálavík på faroeislands.dk
 Skálavík  hos Postverk Føroya

Byer på Færøerne
Sandoy